MAGYAR RETT SZINDRÓMA ALAPÍTVÁNY › Némethné Kucsanda Eszter
Öt hónaposan már forgott egyik oldaláról a másikra. Éppen hogy féléves volt, amikor egyedül felült, és megült minden támaszték nélkül. Hét hónaposan szép szabályosan mászott. Szóval minden pont úgy alakult, ahogy a nagykönyvben meg van írva. Nem maradt ki semmi: kúszott, mászott, felült, felállt, felcsipkedte a kis szöszöket. Az egyik tanácsadáson a doktornő megdicsérte, milyen jó a kézügyessége, nem sok kisbabának van ilyen jó finommotorikus képessége.
Igyekeztem szigorú napirendet tartani több-kevesebb sikerrel, délelőttönként 9 hónapos korától baba-mama foglalkozásra is jártunk, itt már a mondókák hangsúlyát is dúdolta. Ügyesen játszott, imádta ki-bepakolni a játékokat és 8 hónapos korában már újságot lapozott, ez volt az első dolog, amiért aggódtam. 1 évesen már leginkább csak lapozni szeretett és néhány zenélős játék érdekelte: amelyiket szerette, azt képes volt fél órán keresztül is fogni, nyomkodni.